Charlotte Dyremose (KF), 2009-05-05:
Jeg synes - og det her skal absolut tages positivt - at det her er et af de forslag, som, om jeg så må sige, er med til at berettige, at der også er en opposition.
Det mener jeg på den måde, at sådan et beslutningsforslag jo giver en god anledning til endnu en gang at få understreget væsentligheden af debatten om mobning, at vi hele tiden gør opmærksom på, at det her er noget, vi bredt i Folketinget er meget på vagt over for.
Som jeg også sagde i min tidligere ordførertale til L 186, er en del af de ting, der ligger i det her beslutningsforslag, jo allerede på vej gennem Folketingssalen via et lovforslag, som vi nu netop har kunnet konstatere at der vil være et flertal for at gennemføre.
At der laves et værdiregelsæt er netop et af de steder, hvor det er med til at understrege og udbygge skolebestyrelsens kompetencer.
Jeg synes også, det er vigtigt at pointere, at elever og forældre skal orienteres om skolens ordensregler ved hvert skoleårs begyndelse, netop for at gøre opmærksom på, at der skal være et sådant regelsæt.
Derfor kan man sige, uagtet at vi fra konservativ side afviser at støtte beslutningsforslaget bl.a. med den begrundelse, at mange af de ting, der ligger i det, allerede er i gang, og at det selvfølgelig er en løbende proces, at vi så samtidig netop må sige, at det faktisk er vigtigt, at vi løbende har den debat.
Det er selvfølgelig et spørgsmål om, at vi bedst løser mobbeproblemer lokalt på den enkelte skole.
Det er lærerne, skolebestyrelserne, skolelederne, der konkret på den enkelte skole er bedst rustet til at tage hånd om de her ting.
Det er lærerne, der hver eneste dag har omgang med eleverne og kender dem bedst.
Det er skolebestyrelsen, der kender den elevgruppe, den elevsammensætning, der er på den enkelte skole.
Jeg er stensikker på, at der er stor forskel på, hvordan man skal løse forskellige mobbeproblemer på forskellige skoler med forskellige elevgrupper.
Derfor kan vi ikke lave en facitliste herinde, og det skal vi heller ikke.
Men vi kan holde skolerne fast på, at det her er væsentligt, og vi kan holde kommunalbestyrelserne fast på, at det her er væsentligt.
Vi kan gøre det både ved at italesætte det, som vi også kommer til ved en anledning som denne her, men jo altså også ved indskærpelse af det lovgrundlag, som man lokalt skal arbejde på.
Derfor er det netop vigtigt, at vi har debatten også med beslutningsforslag, der ikke nødvendigvis bliver vedtaget, fordi det skærper opmærksomheden.
Flere ordførere har været inde på de mange tiltag, der bliver taget og løbende bliver lavet, og der kommer også flere tiltag.
AKT-lærerne er blevet nævnt som en virkelig god kompetence på skolerne, noget, som vi håber bliver udbredt endnu mere i de kommende år.
Så er det jo i det hele taget vigtigt på et område som det her, hvor meget af det virkelig kommer an på den gode og kompetente persons tilstedeværelse, hvordan konflikter bliver løst i klassen.
Det er utrolig afhængigt af de dygtige mennesker, der skal arbejde med det her til daglig.
Uanset hvor gode regelsæt man har og hvor udbyggede de er, er det altså vigtigt, at der er kompetente personer til at føre tingene ud i livet ude på den enkelte skole.
Derfor er det selvfølgelig utrolig vigtigt, at noget af det, vi løbende arbejder med, også er at udbrede de gode eksempler.
Det er her, Undervisningsministeriet bl.a. via hjemmesider og andet kan spille en væsentlig rolle, ikke bare i udformning af de overordnede regelsæt og rammer for skolebestyrelsernes arbejde, men også i det konkrete arbejde med antimobning.
Så det er da afgjort et af de områder, hvor det vil være væsentligt løbende at følge op på, hvordan vi bedst sikrer, at de bedste eksempler på konfliktløsning på mobbeområdet bliver udbredt til flest mulige skoler, for der er også på det område utrolig stor forskel på, hvordan det virker på de enkelte skoler.
Men som sagt kan vi ikke støtte forslaget.